### Υλικό για Εκπαιδευτικούς
Αρχική | Οι Εκπαιδευτικές Πρακτικές | Το Εκπαιδευτικό υλικό | Οι θεματικές ενότητες | Πληροφορίες

Έχει γίνει προσπάθεια το περιεχόμενο των βιβλίων και τα συνοδευτικό ψηφιακό υλικό να χαρακτηρίζεται από:

· Επιστημονική εγκυρότητα, συμβαδίζοντας με τις εξελίξεις σε όλα τα επιστημονικά πεδία που εμπλέκονται στο μάθημα της ΜΠ.

· Κοινωνική εγκυρότητα, αναπλαισιώνοντας τις ποικίλες όψεις της κοινωνικής ζωής και τις πολλαπλές προσεγγίσεις της.

· Παιδαγωγική και διδακτική εγκυρότητα, ανταποκρινόμενο στη γνωστική ετοιμότητα των μαθητών/-τριών, τα ενδιαφέροντα και τις ανάγκες τους, καθώς και στις βασικές αρχές της διδακτικής των επιστημονικών πεδίων που συνδιαμορφώνουν το μάθημα της ΜΠ.

· Συμβατότητα με την εφαρμογή της διαπολιτισμικής και οικουμενικής προσέγγισης.

· Συμφωνία με το οικείο Πρόγραμμα Σπουδών και να ανταποκρίνεται στους γενικούς σκοπούς, στους γενικούς στόχους και στα προσδοκώμενα μαθησιακά αποτελέσματα του ΠΣ της ΜΠ.

· Προώθηση της αυτενέργειας μαθητών/-τριών, ενθαρρύνοντας την εμπλοκή όλων στη μαθησιακή διαδικασία, την ανάπτυξη πρωτοβουλιών και μεταγνωστικών ικανοτήτων.

· Καλαισθησία και ελκυστικότητα, αποτελώντας μέσο αισθητικής καλλιέργειας, παρέχοντας πολλαπλά ερεθίσματα και ενισχύοντας τα κίνητρα για μάθηση.

· Προσπελασιμότητα με το να είναι εύχρηστο, να επιτρέπει την αξιοποίηση ποικίλων μαθησιακών πόρων.

· Δυνατότητα ανατροφοδότησης, αυτοαξιολόγησης, αλλά και εμπλουτισμού από την εκπαιδευτική κοινότητα.

Για την επίτευξη των γενικών σκοπών, στόχων και προσδοκώμενων μαθησιακών αποτελεσμάτων υιοθετούνται και οργανώνονται περιβάλλοντα μάθησης, τα οποία εστιάζουν στους/στις μαθητές/-τριες και στην εμπλοκή τους στην ατομική και ομαδική έρευνα, ώστε να συμβάλλουν στην εμβάθυνση και στην προοδευτική διεύρυνση των γνώσεων, των δεξιοτήτων, των στάσεων και των αξιών τους για τις έννοιες, τα θέματα και τις πρακτικές που προτείνονται.

Βασικές πρακτικές που αξιοποιούνται περιλαμβάνουν: την αξιοποίηση της πρότερης γνώσης των μαθητών/-τριών, την εμπλοκή τους στις πρακτικές της επιστημονικής έρευνας και της επιστημονικής μεθοδολογίας, την ομαδοσυνεργατική προσέγγιση, την αξιοποίηση μεταγνωστικών στρατηγικών, την αξιοποίηση των ψηφιακών τεχνολογιών, την αυθεντική και βιωματική μάθηση, τις προτάσεις STEM κ.ά.

Σε κάθε περίπτωση, θα πρέπει να επισημάνουμε ότι έγινε κάθε δυνατή προσπάθεια δημιουργίας ενός όσο το δυνατόν πιο άρτιου βιβλίου και εκπαιδευτικού υλικού, όμως είναι σίγουρο ότι μπορεί να έχουν υπάρξει αβλεψίες ή παραλείψεις. Γι’ αυτό θα ήταν χαρά μας να έχουμε ανατροφοδότηση από την ενεργή εκπαιδευτική κοινότητα, ώστε να μπορέσουμε να περιορίσουμε αυτά τα σημεία.

Για τη διευκόλυνση των εκπαιδευτικών, παρατίθενται οδηγίες ταξινομημένες ανά θεματική ενότητα.